## Pravilnik o shemi testiranja za smanjenje prisutnosti određenih serotipova salmonela u konzumnih nesilica vrste Gallus gallus

### NN 47/2012 (25.4.2012.), Pravilnik o shemi testiranja za smanjenje prisutnosti određenih serotipova salmonela u konzumnih nesilica vrste Gallus gallus

MINISTARSTVO POLJOPRIVREDE

1154

Na temelju članka 17. stavka 3. Zakona o veterinarstvu (»Narodne novine«, br. 41/07 i 55/11), ministar poljoprivrede donosi

PRAVILNIK

O SHEMI TESTIRANJA ZA SMANJENJE PRISUTNOSTI ODREĐENIH SEROTIPOVA SALMONELA U KONZUMNIH NESILICA VRSTE GALLUS GALLUS

Cilj

Članak 1.

(1) Ovim Pravilnikom utvrđuje se cilj za smanjenje proširenosti zoonoza i uzročnika zoonoza iz članka 4. Pravilnika za kontrolu salmonela i drugih određenih uzročnika zoonoza koji se prenose hranom (»Narodne novine«, br. 105/06)[[1]](#footnote-29081-1) za smanjenje Salmonelle Enteritidis i Salmonelle Typhimurium u odraslih nesilica vrste Gallus gallus, i to kako slijedi:

(a) godišnji najmanji postotak smanjenja pozitivnih jata u odraslih nesilica jednak najmanje sljedećem:

– 10% ukoliko je prevalencija u prethodnoj godini bila manja od 10%;

– 20% ukoliko je prevalencija u prethodnoj godini bila između 10 i 19%;

– 30% ukoliko je prevalencija u prethodnoj godini bila između 20 i 39%;

– 40% ukoliko je prevalencija u prethodnoj godini bila 40% i više;

ili

(b) smanjenje najvećeg postotka pozitivnih odraslih jata konzumnih nesilica na 2% ili manje; ukoliko se u zemlji nalazi manje od 50 odraslih jata konzumnih nesilica, najviše jedno jato može ostati pozitivno.

(2) Cilj iz stavka 1. ovoga članka mora se postići svake godine, a utvrđen je na temelju rezultata monitoringa provedenog u prethodnoj godini. Serotipovi monofazne Salmonelle Typhimurium s antigenom formulom 1,4, [5], 12:i: sastavni su dio cilja.

(3) Ovaj Pravilnik sadrži odredbe koje su u skladu sa sljedećim aktom Europske unije:

– Uredba Komisije (EU) br. 517/2011 od 25. svibnja 2011. o provedbi Uredbe (EZ) br. 2160/2003 Europskoga parlamenta i Vijeća u pogledu smanjenja prevalencije određenih serotipova salmonela u jatima konzumnih nesilica vrste Gallus gallus te izmjenama i dopunama Uredbe (EZ) br. 2160/2003 i Uredbe Komisije (EU) br. 200/2010 (SL L 138, 26. 5. 2011.).

Shema testiranja

Članak 2.

Shema testiranja za provjeru ostvarenosti cilja određena je u Dodatku ovoga Pravilnika koji je njegov sastavni dio.

Revidiranje cilja

Članak 3.

Cilj iz članka 1. ovoga Pravilnika može se revidirati na temelju podataka prikupljenih u skladu s shemom testiranja i kriterijima navedenim u članku 4. stavku 4. Pravilnika za kontrolu salmonela i drugih određenih uzročnika zoonoza koji se prenose hranom1.

Završne odredbe

Članak 4.

Stupanjem na snagu ovoga Pravilnika prestaju važiti odredbe Pravilnika o shemi testiranja za smanjenje prisutnosti određenih serotipova salmonela u konzumnih nesilica vrste Gallus gallus (»Narodne novine«, br. 107/07).

Članak 5.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/12-01/43

Urbroj: 525-10/0137-12-1

Zagreb, 27. ožujka 2012.

Ministar

Tihomir Jakovina, v. r.

DODATAK

Shema testiranja za provjeru ostvarenosti cilja za smanjenje prisutnosti bakterija Salmonella Enteritidis i Salmonella Typhimurium kod konzumnih nesilica vrste Gallus gallus kako je određeno člankom 2. ovoga Pravilnika

1. Okvir za uzimanje uzoraka

Uzimanje uzoraka mora obuhvatiti sva jata odraslih konzumnih nesilica vrste Gallus gallus (u daljnjem tekstu: jata nesilica) uključena u provedbu nacionalnog programa kontrole propisanog člankom 5. Pravilnika za kontrolu salmonela i drugih određenih uzročnika zoonoza koji se prenose hranom[[2]](#footnote-29081-2).

2. Monitoring jata nesilica

2.1. Učestalost i način uzimanja uzoraka

Uzorci se u jatima nesilica uzimaju na inicijativu subjekta u poslovanju s hranom i nadležnog tijela.

Uzimanje uzoraka na inicijativu subjekta u poslovanju s hranom provodi se najmanje svakih 15 tjedana. Prvo uzorkovanje mora se provesti u dobi od 24 +/– 2 tjedna.

Uzimanje uzoraka koje provodi nadležno tijelo mora se provesti najmanje:

(a) u jednom jatu s najmanje 1000 ptica, jednom godišnje po gospodarstvu;

(b) u dobi od 24 +/– 2 tjedna u jatima nesilica držanih u nastambama u kojima je utvrđena salmonela u prethodnom jatu;

(c) kod svakog slučaja sumnje na infekciju salmonelama utvrđenog na temelju epidemiološkog istraživanja bolesti koje se prenose hranom u skladu s člankom 8. Pravilnika o načinu praćenja zoonoza i uzročnika zoonoza (»Narodne novine«, br. 52/05)[[3]](#footnote-29081-3) ili kada nadležno tijelo smatra potrebnim, primjenom protokola uzorkovanja iz Dodatka II. Pravilnika za kontrolu salmonela i drugih određenih uzročnika zoonoza koji se prenose hranom[[4]](#footnote-29081-4);

(d) kod svih drugih jata nesilica na gospodarstvu u slučaju kada je infekcija sa Salmonella Enteritidis ili Salmonella Typhimurium utvrđena u jednom jatu nesilica na gospodarstvu;

(e) u slučajevima kada nadležno tijelo smatra potrebnim.

Uzimanje uzoraka koje provodi nadležno tijelo može zamijeniti jedno uzorkovanje koje se provodi na inicijativu subjekta u poslovanju s hranom.

2.2. Protokol uzimanja uzoraka

U cilju maksimalnog povećanja osjetljivosti uzorkovanja i u svrhu osiguravanja ispravne primjene protokola uzimanja uzoraka, nadležno tijelo ili subjekt u poslovanju s hranom mora osigurati da uzorke uzima educirano osoblje.

2.2.1. Uzorkovanje od strane subjekta u poslovanju s hranom

(a) U jatima držanim u kavezima, 2 × 150 grama samo-pomiješanih fecesa mora biti uzeto sa svih traka ili strugača u nastambi nakon pokretanja sustava za uklanjanje izmeta; u slučaju nastambi sa stepenastim kavezima bez strugača ili traka, mora se prikupiti 2 × 150 grama pomiješanih svježih fecesa sa 60 različitih mjesta ispod kaveza iz jama za prikupljanje izmeta.

(b) U stajama ili nastambama za slobodno držanje (engl. »free-range houses«), moraju se uzeti dva para navlaka za obuću za uzimanje uzoraka (u daljnjem tekstu: navlaka za obuću). Navlake za obuću moraju imati zadovoljavajuću sposobnost upijanja vlage. Površina navlake za obuću mora biti navlažena korištenjem odgovarajućih diluenata.

Uzorci se uzimaju na način da se obilaskom prostora sakupe reprezentativni uzorci iz svih dijelova nastambe peradi ili odgovarajućeg sektora. Potrebno je uključiti područja sa steljom i podnicama, ukoliko je hodanje po podnicama sigurno. U uzorkovanje su uključeni i svi odvojeni odjeljci u sklopu nastambe. Po završetku uzorkovanja u odabranoj nastambi navlake za obuću se pažljivo skidaju kako se sakupljeni materijal ne bi odvojio.

2.2.2. Uzorkovanje od strane nadležnog tijela

Najmanje jedan uzorak mora biti prikupljen u skladu s točkom 2.2.1. ovoga Dodatka. Daljini uzorci prikupljaju se u svrhu osiguravanja reprezentativnog uzorkovanja ukoliko je isto potrebno zbog distribucije ili veličine jata.

U slučaju uzorkovanja određenog točkom 2.1., podtočkama (b), (c), (d) i (e) ovoga Dodatka, nadležno tijelo mora provesti dodatne kontrole, korištenjem odgovarajućih laboratorijskih testova i/ili pregledom dokumentacije, kako bi se osiguralo da na rezultate pretraživanja na salmonelu u ptica nije utjecala uporaba antimikrobnih sredstava u jatu.

Ukoliko nije utvrđena prisutnost bakterija Salmonella Enteritidis i Salmonella Typhimurium, ali su utvrđena antimikrobna sredstva ili inhibitori rasta bakterija, jato nesilica se za potrebe cilja iz članka 1. ovoga Pravilnika smatra zaraženim.

Nadležno tijelo može odlučiti o zamijeni jednog uzorka izmeta ili jednog para navlaka za obuću s uzorkom od 100 grama prašine prikupljene s više različitih mjesta u objektu na kojima se nalazi najviše prašine. Kao alternativa, umjesto prašine može se uzeti jedan ili više navlaženih brisova s površine od barem 900 cm2, pri čemu je potrebno osigurati da svaki bris bude dobro obložen s prašinom sa svih strana.

Kako bi se osiguralo reprezentativno uzorkovanje, nadležno tijelo na temelju procijene epidemioloških parametara, posebice biosigurnosnih uvjeta, distribuciji ili veličini jata te drugih mjerodavnih uvjeta, za svaki pojedinačni slučaj može povećati minimalni broj potrebnih uzoraka.

3. Pretraživanje uzoraka

3.1. Prijevoz i priprema uzoraka

Uzorci moraju biti poslani hitnom poštom ili putem dostavljača, u laboratorije iz članka 10. Pravilnika za kontrolu salmonela i drugih određenih uzročnika zoonoza koji se prenose hranom[[5]](#footnote-29081-5) u roku 24 sata od prikupljanja. Ukoliko se uzorci ne proslijede u laboratorij u roku od 24 sata potrebno ih je držati u hladnjaku. Uzorci se mogu prevoziti na temperaturi okoliša pod uvjetom da nisu izloženi visokoj toplini (temperatura iznad 25 °C) i sunčevoj svjetlosti. U laboratoriju se uzorci moraju čuvati na hladnom do pretraživanja, a koje mora početi 48 sati nakon primitka uzorka i unutar 4 dana nakon uzorkovanja.

Odvojeni pripravci napravit će se od navlaka za obuću i prašine ili brisova prašine u slučaju uzoraka od nadležnog tijela, ali u slučaju uzoraka od subjekta u poslovanju s hranom u jednom testu moguće je kombinirati različite vrste uzoraka.

3.1.1. Uzorci navlaka za obuću i brisova

(a) Dva para navlaka za obuću (ili tzv. čarapa) ili brisova prašine moraju se pažljivo otpakirati kao bi se izbjeglo odvajanje pripadajućeg fekalnog materijala te udružiti i staviti u 225 ml puferirane peptonske vode (engl. Buffered Peptone Water – u daljnjem tekstu: BPW), koja je prethodno ugrijana na sobnoj temperaturi, ili 225 ml otopine mora biti dodano izravno na dva para navlaka za obuću ili u njihovo pakovanje zaprimljeno u laboratorij. Navlake za obuću ili bris moraju biti potpuno uronjeni u otopinu BPW kako bi se osiguralo dovoljno slobodne tekućine oko uzorka za migraciju salmonela iz uzorka.

(b) Uzorak se mora protresti kako bi došlo do potpunog zasićenja i nastaviti s kultiviranjem uzorka prema metodi izdvajanja bakterija iz točke 3.2. ovoga Dodatka.

3.1.2. Ostali uzorci fekalnog materijala i uzorci prašine

(a) Uzorci izmeta moraju se udružiti i dobro promiješati te od toga odvojiti 25 grama poduzorka (mješavine) za kultiviranje.

(b) 25 grama poduzorka (ili 50 ml suspenzije koja sadrži 25 g inicijalnog uzorka) mora se dodati u 225 ml BPW prethodno ugrijane na sobnoj temperaturi.

(c) Kultiviranje uzorka nastavlja se prema metodi izdvajanja bakterija iz točke 3.2. ovoga Dodatka.

Ukoliko su prihvaćeni ISO standardi za pripremu odgovarajućih uzoraka u svrhu otkrivanja prisutnosti salmonela, isti se primjenjuju i zamjenjuju odredbe iz podtočaka 3.1.1. i 3.1.2. ove točke.

3.2. Metoda izdvajanja uzročnika

Izdvajanje salmonela provodi se u skladu s Izmjenom i dopunom norme 1. EN/ISO 6579-2002/Amd1:2007. »Mikrobiologija hrane i hrane za životinje – Horizontalna metoda za otkrivanje Salmonella spp. – Izmjena i dopuna 1: Prilog D: Otkrivanje Salmonelle spp. u fecesu životinja i uzorcima okoliša u primarnoj fazi uzgoja.«

Nakon inkubacije uzorci u BPW se neće uzimati, protresati ili miješati na bilo koji drugi način.

3.3. Serotipizacija

Iz svakog pozitivnog uzorka prikupljenog od strane nadležnog tijela potrebno je tipizirati najmanje jedan izolat po shemi Kaufmann-White-LeMinor. Iz izolata prikupljnih od subjekata u poslovanju s hranom mora se provesti serotipizaciju najmanje na Salmonella Enteritidis i Salmonella Typhimurium.

3.4. Alternativne metode

Za uzorke koji su uzeti na inicijativu subjekata u poslovanju s hranom mogu se koristiti alternativne metode umjesto metoda za pripremu uzoraka, metoda izdvajanja i serotipizacije iz točaka 3.1., 3.2. i 3.3. ovoga Dodatka, ukoliko su validirane u skladu s najnovijom verzijom norme HRN EN/ISO 16140:2004.

3.5. Testiranje na antimikrobnu osjetljivost

Izolate je potrebno testirati na antimikrobnu osjetljivost u skladu s člankom 2. Pravilnika o ujednačenom praćenju otpornosti bakterija roda Salmonella u peradi i svinja na antimikrobne pripravke (»Narodne novine», br. 75/09)[[6]](#footnote-29081-6).

3.6. Čuvanje sojeva

Najmanje jedan soj relevantnih serotipova Salmonella izdvojen tijekom provođenja službenih kontrola od strane nadležnog tijela po objektu godišnje mora biti pohranjen za daljnju fagotipizaciju ili testiranje na antimikrobnu osjetljivost, koristeći uobičajene metode za zbirku sojeva, koje moraju osigurati preživljavanje sojeva u razdoblju od najmanje dvije godine.

Ukoliko nadležno tijelo odluči, mogu se pohraniti i izolati prikupljeni uzorkovanjem provedenim od strane subjekta u poslovanju s hranom.

4. Rezultati i izvješća

4.1. U svrhu provjere ostvarivanja cilja iz članka 1. ovoga Pravilnika jato nesilica smatra se pozitivnim ukoliko se:

(a) otkrije prisutnost relevantnih serotipova salmonela (različitih od cjepnih sojeva) u jednom ili više uzoraka uzetih u jatu, uključujući i nalaz uzročnika isključivo u uzorku prašine ili brisu prašine, ili

(b) u jatu utvrde antimikrobna sredstva ili inhibitori rasta bakterija.

Ovo se pravilo ne primjenjuje u iznimnim slučajevima opisanim u Dijelu D Dodatka II. Pravilnika za kontrolu salmonela i drugih određenih uzročnika zoonoza koji se prenose hranom4 kada inicijalni pozitivan rezultat na salmonelu nije potvrđen službenim uzorkovanjem.

2.2. Pozitivna jata nesilica se broje samo jedan put, bez obzira na:

(a) učestalost otkrića relevantnih serotipova salmonele u jatu tijekom proizvodnog ciklusa; ili

(b) činjenicu da je uzorkovanje provedeno na inicijativu subjekta u poslovanju s hranom ili nadležnog tijela.

Ukoliko uzorkovanje tijekom proizvodnog ciklusa traje kroz dvije godine, rezultat za svaku godinu se objavljuje odvojeno.

4.3. Izvješćivanje uključuje:

(a) ukupan broj odraslih jata konzumnih nesilica testiranih najmanje jedan puta tijekom godine u kojoj se provodi izvješćivanje;

(b) rezultate testiranja uključujući:

– ukupan broj jata nesilica pozitivan na bilo koji serotip salmonele u zemlji;

– broj jata konzumnih nesilica najmanje jednom pozitivnih na S. Entertidis i S. Typhimurium;

– broj pozitivnih jata konzumnih nesilica za svaki serotip salmonele ili nespecificirane salmonele (izolati koji se ne mogu tipizirati ili nisu serotipizirani);

(c) obrazloženje rezultata, posebno uzimajući u obzir iznimne slučajeve ili bilo koju značajnu promjenu u broju pretraženih i/ili pozitivnih jata.

Rezultati i sve druge relevantne informacije sastavni su dio izvješća o trendovima i izvorima zoonoza kako je određeno u članku 9. Pravilnika o načinu praćenja zoonoza i uzročnika zoonoza[[7]](#footnote-29081-7).

[[1](#footnote-29081-1-backlink)]Člankom 4. Pravilnika o kontroli salmonela i drugih određenih uzročnika zoonoza koji se prenose hranom (»Narodne novine«, br. 105/06) preuzete su odredbe članka 4. Uredbe (EZ) br. 2160/2003 Europskog parlamenta i Vijeća od 17. studenog 2003. o kontroli salmonele i drugih određenih zoonoza uzrokovanih hranom.

[[2](#footnote-29081-2-backlink)]Člankom 5. Pravilnika o kontroli salmonela i drugih određenih uzročnika zoonoza koji se prenose hranom (»Narodne novine«, br. 105/06) preuzete su odredbe članka 5. Uredbe (EZ) br. 2160/2003 Europskog parlamenta i Vijeća od 17. studenog 2003. o kontroli salmonele i drugih određenih zoonoza uzrokovanih hranom.

[[3](#footnote-29081-3-backlink)]Člankom 8. Pravilnika o načinu praćenja zoonoza i uzročnika zoonoza (»Narodne novine«, br. 52/05) preuzete su odredbe članka 8. Direktive 2003/99/EZ Europskog parlamenta i Vijeća od 17. studenoga 2003. o praćenju zoonoza i uzročnika zoonoze.

[[4](#footnote-29081-4-backlink)]Dodatkom II. Pravilnika o kontroli salmonela i drugih određenih uzročnika zoonoza koji se prenose hranom (»Narodne novine«, br. 105/06) preuzete su odredbe Dodatka II Uredbe (EZ) br. 2160/2003 Europskog parlamenta i Vijeća od 17. studenog 2003. o kontroli salmonele i drugih određenih zoonoza uzrokovanih hranom.

[[5](#footnote-29081-5-backlink)]Člankom 10. Pravilnika o kontroli salmonela i drugih određenih uzročnika zoonoza koji se prenose hranom (»Narodne novine«, br. 105/06) preuzete su odredbe članka 11. i članka 12. Uredbe (EZ) br. 2160/2003 Europskog parlamenta i Vijeća od 17. studenog 2003. o kontroli salmonele i drugih određenih zoonoza uzrokovanih hranom.

[[6](#footnote-29081-6-backlink)]Pravilnikom o ujednačenom praćenju otpornosti bakterija roda Salmonella u peradi i svinja na antimikrobne pripravke (»Narodne novine«, br. 75/09) preuzete su odredbe Odluke Komisije 2007/407/EZ od 12. lipnja 2007. o ujednačenim programima praćenja antimikrobne rezistencije Salmonella u peradi i svinja.

[[7](#footnote-29081-7-backlink)]Člankom 9. Pravilnika o načinu pračenja zoonoza i uzročnika zoonoza (»Narodne novine«, br. 52/05) preuzete su odredbe članka 9. Direktive 2003/99/EZ Europskog parlamenta i Vijeća od 17. studenoga 2003. o praćenju zoonoza i uzročnika zoonoze.

Pravilnik, NN 47/2012-1154